6 Na Maria o be a tla thekga Josefa phethong ya gagwe ya gore a ye Betlelehema? Ge e le gabotse, leeto leo le be le tlo mo thatafalela. Go ka direga gore e be e le mathomong a lehlabula, ka gona go be go na le kgonagalo ya gore dipula tša mesarasarane di ka na ka ge ganyenyane-ganyenyane sehla sa marega se be se fela. Ka godimo ga moo, polelwana e rego “a rotoga a etšwa Galilea” ke e swanetšego, ka gobane Betlelehema e be e le godimo ka dimithara tše 760—wo e be e le mmoto o motelele woo o bego o feleletša leeto le thata leo le tšerego matšatši a mmalwa. Mohlomongwe leeto leo le tšere nako e telele go feta ka mo go tlwaelegilego ka gobane boemo bja Maria bo be bo ka nyaka gore ba khutše gantši. Ga bjale, nakong ya ge a le kgauswi le go belega, mosadi a ka hlologela go ba gae moo ba lapa le bagwera ba tla bego ba le komana-madula-a-bapile go mo thuša ge lešoko le thoma. Ka ntle le pelaelo, go be go nyakega gore a be le sebete e le gore a tšee leeto le.